## MODELI PËR DOKUMENTIN KONSULTATIV

**Projektvendimi i Këshillit të Ministrave “Për miratimin e Planit të Veprimit 2022-2024, të Strategjisë për Kontrollin e Armëve të Vogla, të Lehta, Municioneve dhe Eksplozivëve 2019–2024”**

|  |
| --- |
| Ministria e Brendshme fton qytetarë, organizata të shoqërisë civile, organet e pavarura, subjektet tregtare, ekspertë të fushës dhe përfaqësues të tjerë të publikut të interesuar për të kontribuar përgjatë procesit të konsultimit publik të projektvendimit të Këshillit të Ministrave “Për miratimin e Planit të Veprimit 2022-2024, të Strategjisë për Kontrollin e Armëve të Vogla, të Lehta, Municioneve dhe Eksplozivëve 2019–2024”, Ministria e Brendshme mirëpret:* Komente të përgjithshme publike mbi masat dhe aktivitetet e propozuara në Planin e Veprimit 2022-2024, të Strategjisë për Kontrollin e Armëve të Vogla, të Lehta, Municioneve dhe Eksplozivëve 2019–2024.
* Komente nga cilido që mund të njohë fushën e rendit dhe sigurisë publike, pjesë e fushës së përgjegjësisë së Ministrisë së Brendshme me qëllim vlerësimin e përshtatshmërisë së masave dhe aktiviteteve të parashikuara në Planin e Veprimit 2022-2024, të Strategjisë për Kontrollin e Armëve të Vogla, të Lehta, Municioneve dhe Eksplozivëve 2019–2024.

Kontributet tuaja do të konsiderohen përgjatë procesit të përmirësimit të mëtejshëm të projektvendimit të Këshillit të Ministrave “Për miratimin e Planit të Veprimit 2022-2024, të Strategjisë për Kontrollin e Armëve të Vogla, të Lehta, Municioneve dhe Eksplozivëve 2019–2024”. Zyra e Ministrisë së Brendshme përgjegjëse për konsultimin publik do të përmbledhë të gjitha sugjerimet dhe do të argumentojë për mënyrën se si ato janë reflektuar në këtë raport, si dhe në rast se sugjerimet nuk reflektohen në përmbajtjen e projektvendimit arsyetimin/shpjegimin përkatës.  |

Kohëzgjatja e konsultimeve:

|  |
| --- |
| Konsultimi publik do të zgjasë 1 muaj, nëpërmjet publikimit në RENJK, nga data 17 nëntor 2021 deri më 16 dhjetor 2021. |

Si të përgjigjeni:

|  |
| --- |
| Mund të merrni pjesë në procesin e konsultimeve publike duke dërguar komente/kontribute për projektvendimin:* Duke plotësuar formularin online të Regjistrit Elektronik për Projektligjin, në adresën elektronike: <http://www.konsultimipublik.gov.al>.
* Me email duke dërguar propozimet/sugjerimet tuaja në adresën e koordinatorit të konsultimit publik për Ministrinë e Brendshme Keti Suli, në adresën: keti.suli@mb.gov.al ose ne adresën e specialistit margarita.vogli@mb.gov.al.
* Me shkresa zyrtare nga ministritë e linjës.
 |

|  |
| --- |
| Të dhënat e kontaktit të koordinatorit përkatës për konsultime publike dhe /ose të ndonjë personi tjetër të cilit i drejtohen pyetjet:Znj. Keti Suli- Koordinatore e Konsultimit Publik, e-mail keti.suli@mb.gov.al. Znj. Margarita Vogli – Specialiste e Sektorit të Hartimit dhe Koordinimit të Strategjive, Drejtoria e Politikave dhe Strategjive, në Drejtorinë e Përgjithshme të Politikave të Rendit dhe Sigurisë Publike, e-mail margarita.vogli@mb.gov.al  |

Datat dhe vendet e takimeve publike:

|  |
| --- |
| Në muajin qershor 2021 ka filluar puna për identifikimin e grupeve të interesit, përcaktimin e metodave të konsultimit dhe janë zhvilluar vazhdimisht takime të grupit të punës me përfaqësues nga ministritë e linjës MD, MFE, MASR, MEPJ, MM, MTM dhe organet të pavarura PP, SHISH si dhe ekspertë të fushës (fizike dhe online) gjatë periudhës gusht-nëntor 2021. Gjithashtu, janë zhvilluar edhe takime dhe shkëmbime të kontributeve mes të grupit të punës dhe përfaqësuesve të misioneve/partnerëve ndërkombëtarë që ofrojnë bashkëpunim dhe asistencë në fushën e sigurisë dhe rendit publik, konkretisht: SEESAC, UNODC, OSBE dhe UNDP lidhur me projektet e e planifikuara dhe ato në vijim për rritjen e kontrollit të armëve të vogla dhe të lehta, municioneve dhe eksplozivëve që mbështesin masat dhe aktivitetet e strategjisë dhe planit të veprimit.  |

Sfondi i hartimit të projektvendimit

|  |
| --- |
| Propozimi i këtij projektvendimi ka si qëllim miratimin e Planit të Veprimit 2022-2024, të Strategjisë për Kontrollin e Armëve të Vogla, të Lehta, Municioneve dhe Eksplozivëve 2019-2024, si një instrument për të mbledhur të gjithë aktorët e interesuar shtetërorë dhe joshtetërorë, si edhe partnerët ndërkombëtarë, në luftën kundër keqpërdorimit, zotërimit të paligjshëm dhe trafikimit të armëve të zjarrit, municioneve dhe eksplozivëve. Ky plan veprimi synon harmonizimin e përpjekjeve të të gjithë institucioneve dhe agjencive ligjzbatuese për implementimin e për Kontrollin e Armëve të Vogla, të Lehta, Municioneve dhe Eksplozivëve 2019-2024 në një qasje ndërinstitucionale dhe ndërsektoriale, duke krijuar kuadrin e nevojshëm për bashkërendimin dhe bashkëpunimin mes të gjithë aktorëve, përmes roleve e përgjegjësive të tyre. Plani Kombëtar i Veprimit është gjithashtu me rëndësi kyçe për sigurimin e mbështetjes politike dhe financiare, për zbatimin e synimeve strategjike, objektivave specifike dhe masave të përfshira në këtë plan. Në këtë plan veprimi përfshihen të gjitha aktivitet në kuadër të projekteve të organizatave që veprojnë në fushën e armëve të vogla e të lehta, municioneve dhe eksplozivëve. Lufta kundër krimit dhe përmirësimi i rendit dhe sigurisë publike në Shqipëri janë dhe mbeten prioritetet strategjike për qeverinë e Shqipërisë. Armët e zjarrit dhe municionet luftarake pa leje në duart e qytetarëve dhe keqpërdorimi i tyre, vijojnë të jenë burim i rrezikut serioz për vetë jetën e qytetarëve, si dhe për rendin dhe sigurinë publike. Duke vlerësuar këtë risk, edhe si një pengesë serioze për zhvillimin social dhe ekonomik të vendit, me ndikim në parametrat e sigurisë publike, si dhe me efekt negativ për sigurinë e qytetarëve, institucionet përgjegjëse në kuadër të strategjisë për kontrollin e armëve të vogla e të lehta, municioneve dhe eksplozivëve 2019-2024 në vazhdimësi i kanë kushtuar vëmendje të veçantë parandalimit të veprave penale të armëmbajtjes pa leje, por edhe të veprave të tjera penale që kanë të bëjnë me trafikimin e armëve, të municioneve etj. Trafikimi dhe zotërimi i paligjshëm i armëve, krimet me armë, eksplozivët dhe prekursorët e tyre, edhe pse paraqiten në rënie çdo vit, ende shfaqen si kërcënim për jetën njerëzore dhe rendin e sigurinë publike. Kur armët e paligjshme, municioni dhe eksplozivët analizohen në kontekst të sigurisë dhe kërcënimeve nacionale, siç është lufta kundër terrorizmit, atëherë kontrolli, menaxhimi, si dhe lufta ndaj paligjshmërisë së këtij sektori merr një dimension të ri, të cilit i duhet kushtuar vëmendje dhe resurse të veçanta. Mbajtja pa leje e armëve të zjarrit në vendin tonë aktualisht është shqetësuese, kjo për shkak të situatës së trashëguar në vite, por edhe për shkak të rritjes së qarkullimit të mallrave dhe njerëzve, gjë që sjell si pasojë edhe rritjen e aktivitetit kriminal në fushën e trafikimit të paligjshëm të armëve dhe municioneve.Vendi ynë i është bashkuar marrëveshjeve kryesore ndërkombëtare të kontrollit të armëve duke përfshirë: Traktatin e Tregtisë së Armëve, Programin e Veprimit për Armët e Vogla dhe të Lehta të Kombeve të Bashkuara, Protokollin e Armëve të Zjarrit, si dhe ka përqafuar iniciativat rajonale për forcimin e kontrollit të armëve të vogla dhe të lehta (AVL), në territorin e Republikës së Shqipërisë dhe në të gjithë rajonin. Në mënyrë të veçantë, Strategjia dhe plani i veprimit i referohen “Udhërrëfyesit për një zgjidhje të qëndrueshme për zotërimin e paligjshëm, keqpërdorimin dhe trafikimin e armëve të vogla dhe të lehta (AVL) dhe municioneve të tyre, në Ballkanin Perëndimor, brenda vitit 2024”.Pas një periudhe 3-vjeçare të zbatimit të Planit të Veprimit 2019-2021 të Strategjisë për Kontrollin e Armëve të Vogla, të Lehta, Municioneve dhe Eksplozivëve 2019–2024 dhe ndryshimeve në dhjetor të vitit 2020 në ligjin 74/2014 “Për armët” është analizuar ecuria e zbatimit të këtij plani veprimi duke evidentuar faktin se ka pasur progres të dukshëm në realizimin e masave dhe aktiviteteve por një pjesë e tyre është e nevojshme që të ri-konceptohen dhe të zhvillohen më tej në një linjë edhe me ndryshimet e kuadrit ligjor dhe institucional. Pas përfundimit të periudhës 3 vjeçare të planit të veprimit 2019-2021 është e nevojshme që realizimi i objektivave të strategjisë të vendoset jo vetëm në një kontekst kombëtar por edhe rajonal duke marrë në konsideratë edhe detyrimet, rekomandimet por edhe qasjen e dokumenteve strategjikë të fushës si Plani i Veprimit i Bashkimit Evropian për trafikimin e Armëve të Zjarrit 2020-2025 dhe Udhërrëfyesi për një zgjidhje të qëndrueshme për zotërimin e paligjshëm, keqpërdorimin dhe trafikimin e armëve të vogla dhe të lehta (AVL) dhe municioneve të tyre, në Ballkanin Perëndimor, brenda vitit 2024. Plani i Veprimit përbën dokumentin më të rëndësishëm politik dhe strategjik të vendit në fushën e kontrollit të armëve të vogla, të lehta, municioneve dhe eksplozivëve. Ky dokument është vazhdim i përpjekjeve dhe objektivave të parashikuara në Strategjisë për Kontrollin e Armëve të Vogla, të Lehta, Municioneve dhe Eksplozivëve 2019-2024 dhe Planin e Veprimit për Kontrollin e Armëve të Vogla, të Lehta, Municioneve dhe Eksplozivëve 2019-2021, por të përshtatura me dinamikën e formave të reja të shfaqjes së krimeve me armë zjarri, vizionin e ri qeverisës në qasjen ndaj kontrollit të trafikimit të armëve zjarrit për të krijuar një platformë të mirëorientuar synimesh e objektivash strategjikë në përputhje me dokumentet e tjera strategjike kombëtare, si dhe rekomandimet e partnerëve ndërkombëtarë. Gjithashtu, ky projektakt është parashikuar në Programin e Përgjithshëm Analitik të Projektakteve të Ministrisë së Brendshme, që do të paraqiten për shqyrtim në Këshillin e Ministrave, për vitin 2021, në katërmujorin III, si një nga masat për përmbushjen e detyrimeve nën kapitullin 31 në kuadër të Planit Kombëtar për Integrimin Evropian (PKIE) 2020-2022, ndaj miratimi i këtij projektvendimi, do të plotësojë realizimin e angazhimeve të Ministrisë së Brendshme, si në nivel kombëtar dhe ashtu dhe në atë ndërkombëtar.Me qëllim mbështetjen e realizimit të plotë të objektivave të Strategjisë për Kontrollin e Armëve të Vogla, të Lehta, Municioneve dhe Eksplozivëve 2019–2024 propozohet hartimi i projektvendimit të Këshillit të Ministrave “Për miratimin e Planit të Veprimit 2022-2024, të Strategjisë për Kontrollin e Armëve të Vogla, të Lehta, Municioneve dhe Eksplozivëve 2019–2024”. |

Propozimet

|  |
| --- |
| Plani i Veprimit 2022-2024, i Strategjisë për Kontrollin e Armëve të Vogla, të Lehta, Municioneve dhe Eksplozivëve 2019-2024 është ndarë në këto qëllime të politikës:Qëllimi i politikës 1 “Brenda vitit 2023, të garantohet miratimi i legjislacionit për kontrollin e armëve, plotësisht i harmonizuar me kuadrin rregullator të BE-së, dhe detyrimet e tjera ndërkombëtare përkatëse dhe i standardizuar me të gjithë rajonin” me këto objektiva specifikë: * Miratimi i kuadrit të plotë ligjor për të luftuar të gjitha format e keqpërdorimit, trafikimit dhe zotërimit të paligjshëm të armëve të zjarrit, municioneve dhe eksplozivëve (AME) dhe harmonizimi me kuadrin ligjor të OKB-së, OSBE-së dhe BE-së.
* Përafrimi me standardet dhe praktikat më të mira ndërkombëtare në fushën e kontrollit të armëve dhe në hetimet që lidhen me krimet me armë.

Qëllimi i politikës 2 “Brenda vitit 2024, të garantohet se politikat dhe praktikat për kontrollin e armëve në vendin tonë janë bazuar në statistika dhe udhëhiqen nga informacionet e inteligjencës” me këto objektiva specifikë: * Standardizimi dhe institucionalizimi i grumbullimit të të dhënave për armët e zjarrit sipas gjinisë dhe moshës, në lidhje me sekuestrimet e AVL-ve/armëve të zjarrit të ligjshme dhe të paligjshme, incidentet e dhunshme me armë, provat balistike dhe të dhëna të tjera që lidhen me armët e zjarrit që çojnë në analizën rajonale periodike të rrezikut për AME dhe vlerësimin e kërcënimit.
* Rritja e nivelit të koordinimit dhe monitorimi i vazhdueshëm i strategjisë dhe planit të veprimit nga Komisioni Kombëtar i AVL për të garantuar politika efektive për parandalimin, zbutjen, reagimin dhe eliminimin e keqpërdorimit, trafikimit dhe përhapjes së paligjshme të armëve të zjarrit.
* Institucionalizimi i mbledhjes sistematike të të dhënave për drejtësinë penale dhe gjurmimit të AME.
* Integrimi i plotë i çështjeve gjinore dhe moshës në politikat për kontrollin e AVL-ve/armëve të zjarrit duke garantuar pjesëmarrjen reale të grave në kontrollin e AVL-ve /armëve të zjarrit.
* Rritja e parandalimit të keqpërdorimit të AVL/armëve të zjarrit.
* Forcimi i kontrollit, monitorimit dhe parandalimit të devijimit të tregtisë së ligjshme nëpërmjet përmirësimit të kapaciteteve, procedurave dhe transparencës

Qëllimi i politikës 3 “Brenda vitit 2024, të ulet në mënyrë të konsiderueshme qarkullimi i paligjshëm i armëve të zjarrit, municioneve dhe eksplozivëve (AME) drejt, brenda dhe përtej vendit tonë” me këto objektiva specifikë: * Garantimi i zbatimit të plotë dhe monitorimi i kuadrit ligjor, politik dhe procedural për trafikimin e AME-ve.
* Parandalimi i trafikimit (kontrabanda, tregtia dhe tranziti i paligjshëm) i AME-ve nëpërmjet proceseve dhe pajisjeve të përmirësuara dhe trajnimit të njësive të synuara ligjzbatuese.

Qëllimi i politikës 4 “Brenda vitit 2024, të ulet në mënyrë të konsiderueshme oferta, kërkesa dhe keqpërdorimi i armëve të zjarrit nëpërmjet ndërgjegjësimit, edukimit, informimit dhe promovimit të kontrollit” me këto objektiva specifikë: * Rritja e nivelit të ndërgjegjësimit të subjekteve të licencuara private dhe juridike për rrezikun e keqpërdorimit dhe përhapjes së paligjshme të AME-ve, përfshirë rrezikun e devijimit për prodhuesit e AME-ve.
* Zhvillimi i partneriteteve të qëndrueshme me median dhe shoqërinë civile për promovimin e kontrollit, rritjen e informimit dhe ndërgjegjësimin e publikut, për rrezikun e keqpërdorimit, mbajtjes së paligjshme dhe trafikimit të AME-ve.

Qëllimi i politikës 5 “Brenda vitit 2024, të ulet mjaftueshëm numri i përllogaritur i armëve të zjarrit që mbahen në mënyrë të paligjshme në Shqipëri” me këto objektiva specifikë: * Rritja e kapaciteteve administrative dhe operacionale për sekuestrimin e armëve të zjarrit, municioneve dhe eksplozivëve.
* Përdorimi sistematik çaktivizimi për të reduktuar zotërimin e paligjshëm të armëve të zjarrit.

Qëllimi i politikës 6 “Në mënyrë sistematike, të ulet sasia e tepërt dhe të shkatërrohen armët e vogla dhe të lehta dhe municionet të tyre të kapura, duke respektuar standardet mjedisore” me këto objektiva specifikë: * Shkatërrimi sistematik i stoqeve të tepërta të AME-ve në një mënyrë jo të dëmshme për mjedisin.
* Shkatërrimi sistematikisht dhe publikisht i të gjitha AME-të e konfiskuara.

Qëllimi i politikës 7 “Të ulet në mënyrë të konsiderueshme rreziku i përhapjes dhe devijimit të armëve të zjarrit, municioneve dhe eksplozivëve” me këto objektiva specifikë: * Garantimi i mjediseve të sigurta të magazinimit për AVL-të/armët e zjarrit dhe municionet, të projektuara sipas nevojave të identifikuara dhe në përputhje me standardet ndërkombëtare.
* Ngritja e kapaciteteve të subjekteve juridike përkatëse (prodhues, dyqane riparimi, dyqane shitjeje me pakicë, tregtuesit, poligonet e qitjes, poligonet e gjuetisë, shoqëritë private të sigurisë, qendrat e trajnimit) për të përcaktuar sistemet e inspektimit.

Aktivitetet e parashikuara në Planin e Veprimit 2022-2024 kanë si synim të përmirësojnë funksionimin e sistemit gjithëpërfshirës të kontrollit të AME-ve nëpërmjet forcimit të mekanizmit të parandalimit përmes informimit dhe ndërgjegjësimit, rritjes së kapaciteteve të strukturave dhe përdorimit të informacioneve të inteligjencës, por edhe përmes identifikimit, hetimit, zbulimit dhe ndjekjes penale të autorëve të përfshirë në vepra penale të lidhura me AME. Ky plan veprimi është në përputhje me zhvillimet e fundit kombëtare dhe ndërkombëtare, kërkesat dhe detyrimet e marrëveshjeve ndërkombëtare, ku vendi ynë bën pjesë. Aktivitetet në këtë Plan Veprimi janë konkrete, të zbatueshme dhe të matshme, me tregues të mirë përcaktuar. |

Pyetjet

|  |
| --- |
| *Jeni të ftuar të jepni komentet dhe kontributet tuaja për të gjitha aspektet e projektvendimit të përgatitur.* * *A mendoni se masat dhe aktivitetet e parashikuara mbulojnë të gjitha objektivat e strategjisë për kontrollin e armëve të vogla, të lehta, municioneve dhe eksplozivëve?*
* *Mendoni se janë përfshirë të gjitha institucionet përgjegjëse dhe ato me rol mbështetës në këtë plan veprimi?*
* *Cilat janë disa aspekte që mendoni se nuk janë përfshirë dhe duhet të rregullohen me masa dhe aktivitete të caktuara?*
* *A ka problematika të zbatimit në praktikë të legjislacionit në lidhje me kontrollin e AME, licencimin apo aspekte të tjera për të cilat mendoni se nuk janë përfshirë në këtë plan veprimi?*
* *A mendoni se fushatat e ndërgjegjësimit dhe informimit mbi rreziqet e keqpërdorimit, zotërimit të paligjshëm të AME do të kenë impakt pozitiv në uljen e incidenteve me armë zjarri dhe veçanërisht në rastet e dhunës në familje?*
 |